ो हिचकते रहे, फिर एक दिन अस्पताल जाकर कालका भैया ने खुजली की दवा माँगी, तो नर्स चेलम्मा ने बिना किसी लिहाज के अपने हाथों कालका भैया के शरीर पर नीली-सी दवा पोत दी थी। उसके बेलिहाज आचरण, समर्पित सेवाभाव और खुलेपन पर कालका भैया भावाविभूत हो उठे थे।
चम्पा प्रसाद को ठीक से याद है कि कालका भैया तब से रोज ही अस्पताल पहुंचने लगे हैं। शरीर की बीमारी तो कब की ठीक हो चुकी थी, पर शायद दिल की बीमारी लग गई थी कालका भैया को। फिर तो घर से प्रायः दालें-दफारें, गेंहूँ-चना यानी कि फसल पर जो भी चीज पैदा हो झोलों में भर-भर के चेलम्मा के पास पहुंचने लगी हैं। चम्पा प्रसाद यह सब देखके जान बूझकर चुप रहते हैं।
आरंभ में उनके मन में आया कि चेलम्मा पढ़ी-लिखी खुद-मुख्तार औरत है। उसने जो भी किया होगा अच्छी तरह से सोच समझ के किया होगा। फिर दूसरी औरतो की नांई दूर देश की इस अकेली औरत के वास्ते लड़ने-तकरार करने को कोई नहीं आने वाला है। यह सब उनने खूब सोचा है। चलो अच्छा है, इस बहाने बड़े भैया का कुछ दिन मन बहलता रहे। क्या हर्ज है? कई रातों से बड़े भैया के घर न लौटने पर इसी लिये उनने कुछ नहीं कहा है। पर आज जिस तरह से लूले कक्का ने उन्हें उलाहना दिया, उससे लगता है कि अब गाँव वालों के पेट में दर्द हो उठा है।
बेटी की आवाज से वे चौंके. वह याद दिला रही थी कि दोपहर के दो बज गये हैं और उनने अभी तक न नहाया-धोया न पूजा करी।
उदास से वे उठे और अपनी धोती-बनियान लेकर बाखर के पिछवाड़े वाले हैण्डपम्प पर जा पहुंचे।
पाठ पूरा होते ही उनने धुले कपड़े पहन लिये थे और पीतल का लोटा माँज के शुद्ध पानी से भर लिया था। बाखर में रखी सैकड़ो साल पुरानी बलुआ पत्थर की खंडित और सांगोपांग रखी अनेक अज्ञात देवताओं की अस्पष्ट-सी प्रतिमाओं पर रोज की